И З В Е Ш Т А Ј

О РЕЗУЛТАТИМА КОНСУЛТАТИВНОГ ПРОЦЕСА У ИЗРАДИ

ПРЕДЛОГА ПРАВИЛНИКА О ИЗМЕНАМА И ДОПУНАМА

ПРАВИЛНИКА О ПОСТУПКУ ПРЕГЛЕДА И ПРОВЕРЕ ОПРЕМЕ ЗА РАД И ИСПИТИВАЊА УСЛОВА РАДНЕ ОКОЛИНЕ

Планом рада Владе за 2022. годину предвиђено је доношење Правилника о изменама и допунама Правилника о поступку прегледа и провере опреме за рад и испитивања услова радне околине.

Одредбама члана 19. став 1. Закона о министарствима („Службени гласник РС”, број 128/20), одређен је делокруг Министарства за рад, запошљавање, борачка и социјална питања (у даљем тексту: МИНРЗС) које, између осталог, обавља послове државне управе који се односе на безбедност и здравље на раду.

Од доношења Правилника о поступку прегледа и провере опреме за рад и испитивања услова радне околине (25. октобар 2006. године) протекло је више од 15 година, па се указала потреба за изменама и допунама, и то како у делу дефинисања опреме за рад која подлеже превентивним и периодичним прегледима и проверама због достигнутог стања развоја технике, тако и за усклађивањем са посебним прописима који прописују битне захтеве за заштиту здравља и безбедност које мора да испуни опрема која се ставља на тржиште и/или у употребу, као и у складу са новим српским стандардима.

Пре почетка израде текста Предлога правилника о изменама и допунама Правилника о поступку прегледа и провере опреме за рад и испитивања услова радне околине која је урађена уз подршку Међународне организације рада у оквиру пројекта „Унапређење безбедности и здравља на раду у Републици Србији” позвани су представници државних органа, јавних служби, привредни субјекти, синдикати, удружења послодаваца, привредне коморе, стручна јавност, представници невладиног сектора и други заинтересовани учесници да узму учешће у поступку припреме Предлога правилника. На својој интернет страници https://www.minrzs.gov.rs/sr/konkursi?page=1 МИНРЗС је 16. маја 2022. године објавило јавни позиво спровођењу процеса консултација за достављање предлога на предвиђеном обрасцу до 17. јуна 2022. године на електронску адресу upravazabzr@minrzs.gov.rs.

У предвиђеном року МИНРЗС је на назначену електронску адресу примило укупно осам предлога, и то:

# Владимир Јововић из ТЕЛЕКОМ СРБИЈА а.д.,

# Вјера Косијер из Удружења Безбедан рад,

# Дејан Радујков из ДОО Институт за превентиву, заштиту на раду, противпожарну заштиту и развој Нови Сад,

# Зоран Рудовић из „ИНСТИТУТ ЗА БЕЗБЕДНОСТ И СИГУРНОСТ НА РАДУ” ДОО, Нови Сад,

# Инспекторат за рад, Министарства за рад, запошљавање, борачка и социјална питања,

# Никола Симић из „АННИ-ЗАШТИТА” ДОО БЕОГРАД,

* НИС а.д. Нови Сад,
* Игор Радованчев из INSTITUT ZA BEZBEDNOST I PREVENTIVNI INŽENJERING doo NOVI SAD.

Сви достављени предлози детаљно су размотрени и анализирани. У достављеним предлозима истакнутo је да се:

* изврше измене у вези испитивања микроклиме;
* постављају налепнице након прегледа и провере опреме за рад;
* дода преглед сталних електричних и громобранских инсталација;
* не врши преглед само фиксно постављених преса, циркулара, трачних машинских тестера и друге опреме за рад код којих постоји велики ризик од настајања повреда, већ и оних које нису фиксно постављене;
* превентивни преглед и провера опреме за рад обавља и након тешке, смртне и колективне повреде на раду запослених, при којој је коришћена опрема за рад;
* стручни налаз за опрему за рад код које постоји ризик од механичког контакта са покретним деловима опреме за рад који може да доведе до повреде, мора да садржи и фотографије тих делова на којима се виде заштитници или уређаји који спречавају приступ подручју опасности или који заустављају кретање опасних делова пре него што се дође у подручје опасности;
* у члану 6. став 1. дода тачка 12. која гласи: уколико је утврђено да на прегледаној и провереној опреми за рад нису примењене прописане мере за безбедност и здравље на раду, односно да опрема за рад није безбедна за употребу – коришћење, закључак обавезно мора да садржи опис недостатака због којих резултати не задовољавају прописане захтеве с предлогом мера за отклањање недостатака;
* у члану 18. став 1. дода тачка 12. која гласи: уколико је утврђено да на радном месту и у радној околини измерене величине нису у дозвољеним границама, односно да на радном месту и у радној околини нису примењене прописане мере за безбедност и здравље на раду, закључак мора обавезно да садржи опис недостатака због којих резултати не задовољавају прописане захтеве с предлогом мера за отклањање недостатака;
* у члану 3. измене тач. 1, 5, 10, 11. и 12;
* у члану 4. јасно дефинишу минимални захтеви које опрема за рад мора да испуњава;
* у члану 6. у садржини стручног налаза додају нове тачке: детаљан опис машине, детаљан опис примењених заштитних уређаја, преглед машине према тачкама Правилнику о превентивним мерама за безбедан и здрав рад при коришћењу опреме за рад и провера исправности и функционалности заштитних уређаја;
* измени да се периодични прегледи и провере опреме за рад обављају се у року који је утврђен техничким прописима и стандардима или који је одређен упутством произвођача, а најкасније у року од годину дана од дана претходног прегледа и провере, осим периодичних прегледа и провере привремене електричне инсталације са уређајима, опремом и прибором, који се обављају у року од шест месеци од дана претходног прегледа и провере и периодичних прегледа и провере опреме за рад коју послодавац утврди актом о процени ризика, који се обављају у року утврђеном тим актом;
* у члану 3. прецизира тачка 1) тако да буде јасно да ли се односи и на мобилне дизалице и мобилна дизалична постројења, избрише тачка 10, а после тачке 12) дода тачка 13) која гласи: опрема која услед кретања током рада може изазвати повреде лица, односно опреме за транспорт сировина и готових производа (транспортери) или производних линија које садрже транспортер;
* у члану 10. уведе обавеза израде плана испитивања услова радне околине;
* у члану 20. у вези термина вршења превентивних испитивања услова радне околине - брисати у року од шест месеци и додати речи одмах након;
* у члану 21. у вези термина вршења периодичних испитивања услова радне околине. Хемијске штетности су најваријабилнији елемент услова радне средине, а може бити веома високог ризика, посебно уколико се у процесу користе канцерогене или друге опасне хемикалије. Због напред наведеног треба смањити рок за периодична испитивања хемијских штетности на 1 годину, док би за остале елементе услова радне околине периодика и даље била на 3 године.

Највећи број предлога је уграђен у текст Предлога правилника о изменама и допунама Правилника о поступку прегледа и провере опреме за рад и испитивања услова радне околине.

У складу са чланом 41. став 1. тачка 3) Закона о планском систему Републике Србије („Службени гласник РС”, број 30/18), а ради консултација, МИНРЗС је 9. августа 2022. године ставило на увид јавности Предлог правилника о изменама и допунама Правилника о поступку прегледа и провере опреме за рад и испитивања услова радне околине на својој Интернет страници <https://www.minrzs.gov.rs/sr/konkursi> и порталу е-Kонсултацијe [https://ekonsultacije.gov.rs/https://ekonsultacije.gov.rs/topicOfDiscussionPage/78/1](https://ekonsultacije.gov.rs/https%3A//ekonsultacije.gov.rs/topicOfDiscussionPage/78/1). Том приликом, а ради другог процеса консултација, позвало је, на *online* консултације све претходно наведене учеснике. Сугестије и коментари могли су се доставити на предвиђеном обрасцу до 26. августа 2022. године на електронску адресу: upravazabzr@minrzs.gov.rs и/или путем портала.

До предвиђеног рока на назначену електронску адресу није било достављених предлога, сугестија, иницијатива и коментара на текст Предлога правилника о изменама и допунама Правилника о поступку прегледа и провере опреме за рад и испитивања услова радне околине.